Eskulap ilon. Eskulap ilon — suvilonlar oilasiga mansub ilon. Uzunligi 1,5 m gacha. Rangi qoʻngʻirsargʻish, qoʻngʻir tusdan kulrang va deyarli qora ranggacha; baʼzan tanasining ustki tomonida ingichka oqish toʻrsimon hoshiya boʻladi. Janubiy, Oʻrta va Sharqiy Yevropa, Kichik Osiyo va Gʻarbiy Afrika shimoli, Gʻarbiy Kavkaz, Yevropaning jan. da tarqalgan. Togʻlarning toshli yon bagʻirlari, xarobalar va bargli oʻrmonlarda yashaydi. Kemiruvchilar va mayda qushlar bilan oziqlanadi. Oʻljasini tanasi bilan oʻrab olib, boʻgʻib oʻldiradi. Urgʻochisi 5—8 ta tuxum qoʻyadi. qadimiy Rim shifokorlik xudosi eskulap qoʻlidagi hassada Eskulap ilon rasmi tasvirlanganligi taxmin qilinadi (nomi shundan).